Document ID: 32001R1285

Κανονισμός (ΕΚ) αριθ. 1285/2001 της Επιτροπής
της 28ης Ιουνίου 2001
για την απόρριψη καταλόγου αιτήσεων καταχωρήσεως ονομασιών που ανακοινώθηκαν σύμφωνα με το άρθρο 17 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(1), όπως τροποποιήθηκε τελευταία από τον κανονισμό (ΕΚ) αριθ. 2796/2000(2), και ιδίως το άρθρο 17,
Εκτιμώντας τα ακόλουθα:
(1) Απόφαση που αφορά 314 αιτήσεις καταχωρήσεως που ανακοινώθηκαν από τη Γερμανία, σύμφωνα με το άρθρο 17 παράγραφος 2 του κανονισμού (ΕΟΚ) αριθ. 2081/92 για την καταχώρηση των "μεταλλικών νερών" ως προστατευόμενη ονομασία προέλευσης, εκκρεμεί.
(2) Όσον αφορά τουλάχιστον 125 από τις 314 αιτήσεις καταχωρήσεως, οι προταθείσες ονομασίες δεν είναι γεωγραφικές και κατά συνέπεια δεν μπορούν να θεωρηθούν ως "ονομασία προέλευσης", κατά την έννοια του άρθρου 2 στοιχείο α) του εν λόγω κανονισμού.
(3) Το άρθρο 2 παράγραφος 3 του κανονισμού (ΕΟΚ) αριθ. 2081/92 επιτρέπει, σε ορισμένες περιπτώσεις, να θεωρηθούν ως ονομασίες προέλευσης ορισμένες παραδοσιακές ονομασίες, γεωγραφικές ή όχι. Το άρθρο αυτό, που αποτελεί εξαίρεση από τον γενικό κανόνα, δεν μπορεί να εφαρμοσθεί σε καμία από τις 125 αιτήσεις καταχωρήσεως, δεδομένου ότι αυτές δεν περιέχουν κανένα στοιχείο που να αποδεικνύει ότι οι προτεινόμενες περιγραφές παραδοσιακά συνδέονται με μια καθορισμένη γεωγραφική περιοχή. Κατά συνέπεια, αυτές οι 125 αιτήσεις δεν μπορούν να καταχωρηθούν.
(4) Όσον αφορά δεκαπέντε από τις 314 αιτήσεις καταχωρήσεως που ανακοινώθηκαν από τη Γερμανία, σύμφωνα με το άρθρο 17 παράγραφος 2 του κανονισμού (ΕΟΚ) αριθ. 2081/92, για τη καταχώρηση των "μεταλλικών νερών", οι προτεινόμενες ονομασίες είναι γεωγραφικές αλλά περιλαμβάνουν αριθμούς οι οποίοι επιτρέπουν να διαχωριστούν μεταξύ τους "μεταλλικά νερά" που έχουν την ίδια ονομασία. Αυτές οι ονομασίες προέλευσης που περιλαμβάνουν αριθμούς δεν μπορούν να γίνουν αποδεκτές, δεδομένου ότι ο στόχος του κανονισμού είναι η προστασία μόνο γεωγραφικών ονομασιών. Κατά συνέπεια, αυτές οι δεκαπέντε αιτήσεις δεν μπορούν να καταχωρηθούν.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής γεωγραφικών ενδείξεων και ονομασιών προέλευσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αιτήσεις καταχωρήσεως των ονομασιών προέλευσης που αναγράφονται στο παράρτημα του παρόντος κανονισμού, που ανακοινώθηκαν σύμφωνα με το άρθρο 17 του κανονισμού (ΕΟΚ) αριθ. 2081/92, απορρίπτονται.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 2001.

Labels: 17
0
3
6
18